b'\n_START_ARTICLE_\nHalit\n_START_SECTION_\nNahajali\xc5\xa1\xc4\x8da\n_START_PARAGRAPH_\nHalit se nahaja v obse\xc5\xbenih le\xc5\xbei\xc5\xa1\xc4\x8dih sedimentnih mineralov, ki so nastala z izsu\xc5\xa1itvijo zaprtih jezer, mo\xc4\x8dvirij in morij. Skladi lahko obsegajo ob\xc5\xa1irna podro\xc4\x8dja in so debeli tudi nekaj sto metrov. V ZDA in Kanadi se ob\xc5\xa1irno podzemski skladi raztezajo od apala\xc5\xa1kega bazena v zahodnem New Yorku skozi dele Ontarija in pod ve\xc4\x8dino michiganskega bazena. Drugi depoziti so v  Ohiu, Kansasu, New Mexicu, Novi \xc5\xa0kotski in  Saskatchewanu.  Veliki depoziti kamene soli so tudi v Khewri, v bli\xc5\xbeini Islamabada v Pakistanu._NEWLINE_Solne kupole so vertikalni diapirji ali cevaste mase soli, ki so nastale z iztiskanjem soli iz spodnjih slojev zaradi te\xc5\xbee nad njimi le\xc5\xbee\xc4\x8dih kamnin. Solne kupole vsebujejo poleg halita in silvita tudi anhidrit, sadro in samorodno \xc5\xbeveplo. Kupole so pogoste na teksa\xc5\xa1ki in luizijanski obali Mehi\xc5\xa1kega zaliva, kjer so pogosto povezane z nahajali\xc5\xa1\xc4\x8di nafte, ter v Nem\xc4\x8diji, \xc5\xa0paniji, Nizozemski, Romuniji in Iranu.  V pu\xc5\xa1\xc4\x8davskem delu Irana je sol predrla zemeljsko povr\xc5\xa1ino in kot ledenik te\xc4\x8de v dolino. Halit se je v vseh omenjenih primerih obna\xc5\xa1al kot reid_NEWLINE_V Franciji in nekaterih drugih nahajali\xc5\xa1\xc4\x8dih so na\xc5\xa1li nenavaden \xc5\xa1krlaten vlaknat \xc5\xbeilni halit, imenovan lijakasti halit. Kristali lijakastega halita izgledajo kot ogrodja zna\xc4\x8dilnih kock z razvitimi robovi in stopni\xc4\x8dastimi vdrtinami v kristalnih ploskvah. Pri hitri kristalizaciji rastejo robovi kocke o\xc4\x8ditno hitreje kot sredi\xc5\xa1\xc4\x8da njenih ploskev. V nekaterih hitro izparevajo\xc4\x8dih jezerih se kristali halita tvorijo zelo hitro in tvorijo artefakte s prevlekami ali inkrustacijami halitnih kristalov. Halitni cvetovi so redki stalaktiti iz skodranih vlaken halita, ki so jih na\xc5\xa1li v nekaterih suhih jamah v avstralski pokrajini Nullarbor Plain. Halitne stalaktite in inkrustacije so na\xc5\xa1li tudi v rudniku samorodnega bakra Quincy v Hancocku v Michiganu.\n_START_SECTION_\nUporaba\n_START_PARAGRAPH_\nKamena sol se uporablja za pridobivanje natrijevega klorida, v \xc5\xbeivilski industriji, medicini in za posipanje cest. Posebno velik gospodarski pomen ima v Nem\xc4\x8diji, kjer so jo pridobivali \xc5\xbee Kelti,  Avstriji, ZDA in Kanadi. Kamena sol se rudari ali izpira z vodo iz zemeljskih skladov.'